**Әлеуметтік қызметтер порталын енгізу бойынша АНЫҚТАМА**

Мүгедек адамдардың құқықтарын қамтамасыз ету және тұрмыс сапасын жақсарту жөніндегі ұлттық жоспар шеңберінде 2021 жылы ОТҚ-ның барлық 55 түрі және 4 қызмет бойынша 400 мыңға жуық алушыны қамти отырып, «Әлеуметтік қызметтер порталы» (бұдан әрі – Портал) іске қосылды.

Портал мүгедектігі бар адамдарға оңалтудың техникалық құралдары мен көрсетілетін қызметтерін өндірушіні және өнім берушіні өз бетінше таңдауға мүмкіндік береді, ал мемлекет өнім берушіге тауардың құнын өтейді.

Жеке көмекшінің, ымдау тілі маманының, санаторий-курорттық емделудің қызметтері енгізілді, кепілдік берілген әлеуметтік пакетті ұсыну, ағымдағы жылы Порталда инватакси қызметін енгізу жоспарлануда.

2022 жылғы 1 наурыздағы жағдай бойынша ОТҚ және көрсетілетін қызметтермен **384 мыңға** жуық көмек түрі немесе мұқтаждық санының **74,0%** (529 мың) қамтамасыз етілді, бұл ретте Портал арқылы **347 мың** көмек қамтамасыз етілді.

Ағымдағы жылдың басынан бастап Әлеуметтік қызметтер порталы арқылы **20,7 мыңға** жуық мүгедектігі бар адам оңалтудың техникалық құралдарын, **5,2 мыңы** – ымдау тілі қызметін және **26 мыңы** – жеке көмекші қызметін алды.

Мүгедектігі бар адамдарды ақпараттандыру мақсатында 1414 Бірыңғай байланыс орталығы базасында (қосымша нөмірі 5) Әлеуметтік қызметтер порталы бойынша консультациялардың арнайы желісі құрылғанын айта кету керек. Порталды пайдалану туралы сұрақтары бар барлық азаматтар осы нөмірге хабарласа алады. Қоңырау шалу тегін.

Ағымдағы жылы сондай-ақ, электрондық қолтаңбаны (QR код) авторизациялау және пайдалану рәсімдерін оңайлату, халықаралық стандарт бойынша мобильдік қосымша мен **нашар көретіндерге арналған нұсқаны** жасау жоспарланған.

***Порталды қаржыландыру***

Біріккен Ұлттар Ұйымының Даму бағдарламасы (бұдан әрі – БҰҰДБ) мен «InesSoft» ЖШС арасындағы 2018 жылғы 12 қарашадағы № 2018-047s/a шартқа сәйкес **162 млн.** теңге сомасына «Әлеуметтік қызметтер порталы» автоматтандырылған ақпараттық жүйесі әзірленді.

1997 жылғы 4 қазандағы Қазақстан Республикасының Үкіметі мен Біріккен Ұлттар Ұйымының Даму Бағдарламасы арасындағы Келісімнің III-бабының 7-тармағына сәйкес 2019 жылы барлық меншік құқықтары Еңбекминіне берілді.

Сонымен қатар, Қазақстан Республикасы Бюджет кодексінің 41-бабы негізінде 2021 жылы Министрліктің ақпараттық жүйесі мемлекеттік тапсырма шеңберінде 2021 жылғы 1 қарашадан 31 желтоқсанға дейін (жүйені өнеркәсіптік пайдалануға берген сәттен бастап) **12,7 млн.** теңге сомаға сүйемелденді.

2022-2024 жылдарға арналған республикалық бюджеттен Порталды сүйемелдеуге жыл сайын **102,6 млн.** теңгеден қаражат көзделген.

***Порталдың қолжетімділігі***

Портал https://aleumet.egov.kz адресі бойынша жалпыға қолжетімді интернет желісінде жұмыс істейді. Еңбекмині Порталдың қолжетімділігіне **99,9%** деңгейінде талаптар қойылды.

Алайда, Порталға қолжетімділіктің маңызды факторы интернетке қолжетімділіктің болмауы не шалғай елді мекендерде интернет жылдамдығының төмендігі болып табылады.

***Порталдағы өнім берушілер***

Өнім берушілерді әлеуметтік қызметтер порталында тіркеу және тіркеуден шығару тәртібін айқындау Тауарларды және (немесе) көрсетілетін қызметтерді берушілерді әлеуметтік көрсетілетін қызметтер порталына жіберу, оларды әлеуметтік көрсетілетін қызметтер порталында тіркеу немесе тіркеуден шығару қағидаларымен реттеледі (Еңбекминінің м.а. 2022 жылғы 16 ақпандағы № 60 бұйрығы).

Өнім беруші **Порталда тіркеу үшін өтінішті** **дербес береді**, ол өнім беруші енгізген және мемлекеттік органдардың ақпараттық жүйелерінен алынған деректер негізінде қалыптастырылады, өтініш электрондық түрде өнім берушінің ЭЦҚ-мен расталады.

Өнім беруші **ерікті негізде** Порталда электрондық түрде тіркеуден өтеді.

Өнім берушілерді Порталда тіркеу және тауарға және (немесе) көрсетілетін қызметтерге өтінімдерді мақұлдау үшін өнім берушінің тіркелген жері бойынша облыстардың, республикалық маңызы бар қалалардың, астананың жергілікті атқарушы органдарының халықты әлеуметтік қорғау саласындағы уәкілетті органы (әкімдік) комиссия *(бұдан әрі - Комиссия)* құрылуда.

Комиссия мүшелері тақ саннан тұрады, комиссия мүшелерінің арасынан көпшілік дауыспен комиссия төрағасы сайланады, ол комиссия қызметіне басшылық етеді, ал ол болмаған жағдайда төрағаның орынбасары басқарады.

Комиссия хатшысының функцияларын комиссияның мүшесі болып табылмайтын облыстардың, республикалық маңызы бар қалалардың, астананың жергілікті атқарушы органдарының халықты әлеуметтік қорғау саласындағы уәкілетті органының маманы орындайды.

Комиссия өнім берушілерді тіркеудің қолданыстағы ережелерінің талаптарына сәйкестігін тексеруді жүзеге асырады.

Қарау қорытындысы бойынша Комиссия шешім қабылдайды және хаттамаға қол қояды.

Порталда тіркелген өнім берушілер өнім берушілердің тіркеліміне және (немесе) қызмет көрсететін мамандардың тізіліміне автоматты түрде енгізіледі.

*Бүгінгі күні Порталда арнаулы әлеуметтік қызмет көрсететін* ***799*** *медициналық-әлеуметтік мекеме (бөлімшелер),* ***157*** *ОТҚ жеткізушісі,* ***16*** *мыңнан астам жеке көмекші қызметін,* ***289*** *ымдау тілін,* ***83*** *санаторий-курорттық емдеуді,* ***135*** *кепілдік берілген әлеуметтік пакетті жеткізуші тіркелген.*

Мүгедектігі бар адамдар тарапынан наразылықты, қателікті және әлеуметтік шиеленісті болдырмау мақсатында комиссиялардың жұмысы сапаға, ашықтыққа және дәйектілікке құрылуға тиіс.

***Құнын өтеуге және жеткізуге қатысты***

Жұмыспен қамту және әлеуметтік бағдарламалар бөлімдері тауарлар мен қызметтердің құнын өтеуді мүгедектің өтініші және өнім беруші ұсынған растайтын құжаттар және Порталда ЭЦҚ расталған тауарларды / көрсетілген қызметтерді қабылдау-беру актісі негізінде жүзеге асырады.

Оңалту құралдары мен қызметтері ОЖБ іс-шарасын іске асыру мерзіміне берілген өтінішке сәйкес ұсынылады.

Қағидаларға сәйкес өнім беруші тапсырыс Порталда түскен күннен бастап бес жұмыс күні ішінде қарайды және көрсетілетін қызметті алушының жеке кабинетіне өнім берушінің ЭЦҚ қойылған қоймада тауардың болмауына байланысты тапсырыстың қабылданғаны немесе бас тартылғаны туралы хабарламаны жібереді. Өнім беруші Порталда жасалатын шартта көрсетілген мерзімдерге сәйкес ОТҚ-ны көрсетілетін қызметті алушыға беруді (жеткізу немесе өзі алып кету) қамтамасыз етеді.

Сонымен қатар, Офертаның Жария шартында Әлеуметтік қызметтер порталын пайдаланушылар үшін өнім берушілер мен алушылар қатарынан тараптардың құқықтары мен міндеттері көрсетіледі, онда өнім беруші **5 жұмыс күні ішінде** алушының тапсырысына тауарды (көрсетілетін қызметті) алу мүмкіндігі (мүмкін еместігі) туралы жауап беруге міндеттенеді. Сондай-ақ, Порталда көрсетілген мерзімде тауарды алушыға дейін жеткізуді қамтамасыз етсін.

Бұл ретте тауарды алушыға жеткізуді Өнім беруші бергеннен кейін **15 күнтізбелік күн ішінде** «Қазпочта» АҚ жүзеге асырады.

Жеткізу құнын «Қазпочта» АҚ анықтайды және Өнім беруші төлейді.

«Қазпочта» АҚ Өнім берушіден тауарды алғаннан кейін жеткізу процесінде тауардың тұтастығы мен сақталуы үшін толық жауапты болады.

***Әлеуметтік қызметтер порталы бойынша проблемалық мәселелер***

Нормативтік олқылықтар:

1. Әлеуметтік қызметтер порталы арқылы ұсынылатын ОТҚ мен көрсетілетін қызметтердің сапасы мен бақылау жөніндегі комиссияның тексеруіне құзыреттің болмауы;

2. Өнім берушінің өзі ОТҚ жеткізу мүмкіндігінің болмауы, бұл ретте тауардың жеткізілуін растау тетігі жоқ;

3. Барлық ОТҚ сәйкестігі міндетті расталуға жатпайтынын (сәйкестік сертификаты немесе сәйкестік туралы декларациясы бар) немесе мемлекеттік тіркеуге және қайта тіркеуге жататын медициналық бұйымдарға жататынын атап өту қажет.

Осыған байланысты, жергілікті атқарушы органдар деңгейінде жеткізушілер Порталға, Комиссияға жеткізетін ОТҚ сапасын тексеру мәселесін қарау қажет.